Vollebors In Afrikaans - 23 Mei 2020 - Vollebors
HomeMusiekVollebors In Afrikaans – 23 Mei 2020
Januarie 17, 2020 Musiek, Nuus, Vermaak 0
Vollebors in Afrikaans gaan ou treffers soos rou diamante blinkvryf en dit gaan soos ouds gesing word deur die oorspronklike kunstenaars. Sangers en liedjieskrywers wat die musikale landskap van Afrikaanse musiek verander het. Dink maar aan sangers wat 'n groot impak op die musiekfront gemaak het en steeds doen. Anton Goosen is een van die gaste en met 19 liedjies in die FAK sangbundel gaan hy self die oorspronklike nommers sing. Anton en Sonja Heroldt het vir die eerste keer in baie jare saamgesing by die Woordfees 'n paar maande gelede. Wees verseker dat dié twee geliefde Afrikaanse sangers vir 'n verrassing gaan sorg wanneer hulle weereens saam op die verhoog is. Richard van der Westhuizen en Gerhard Steyn gaan Ballade vir 'n Enkeling doen en jou terugneem na jare gelede. Gian Groen gaan sy immergewilde, oorspronklike Vier Seisoene Kind sing. Dié treffer sal sekerlik 'n hoogtepunt wees van Vollebors in Afrikaans en 'n danksegging aan ondersteuners wat dié lied die mees gedekte lied in Afrikaans gemaak het.
Verskeie keurspelle en samewerkings gaan plaasvind tussen kunstenaars wat saam werke uitvoer en natuurlik soos met enige konsert, wag daar beslis 'n paar heerlike verrassings op konsertgangers.
Kom bederf jouself gerus met 'n heerlike musikale aandjie uit met melodieë van toeka wat nuut afgestof gaan word. Dit is ook 'n geleentheid waar nuwe kunstenaars met hul treffers uitgestal word, so wees seker dat daar 'n hele paar verrassings op konsertgangers wag. Moet beslis nie hierdie uitstekende-waarde-vir-geld-produksie misloop nie! Hou gerus sosiale media platforms dop vir meer inligting oor Vollebors in Afrikaans. Kaartjies is vanaf 08:00 komende Dinsdag, 17 Desember, aanlyn by https://itickets.co.za beskikbaar.